Lommemannsaken

Tid

Det første overgrepet som per januar 2008 er kjent for politiet, skjedde i Åsane i Bergen i den siste halvdelen av 1976. De aller første årene lurte overgriperen barn ved å be dem om å hjelpe til med å skifte bandasje på intime steder, og fikk slik tilnavnet «Bandasjemannen». DNA-spor fra 2007 fastslo at «Bandasjemannen» også hadde vært på ferde i Oslo. Politiet konkluderte derfor med at «Bandasjemannen» og «Lommemannen» var en og samme person.
Tidlig på 1980-tallet (1983 eller 84) forsøkte Andersen seg mot to gutter i en episode ved Garnes, guttene løp og kom seg unna.
27. november 1994 slo han til ved Karistøl barnehage på Søndre Nordstrand. Det er, per januar 2008, det tidligste kjente overgrepet fra «Lommemannen» i Oslo. Utover på 1990-tallet skjedde overgrepene i Oslo, som en kjenner til bare i forbindelse med helger, mens de fleste andre episodene hendte i Bergen. Fra og med nyår 2000 endret dette mønsteret seg: En har ikke lenger registrert hendelser i Bergen-området. De påfølgende årene var overgrepene begrenset til Oslo-området, før en etter 2003 så en tendens til flere overgrep andre steder i landet, i 2003 skal personen ha vært på Quality Hotel og Badeland i Sarpsborg. To overgrep fant sted 13. juli 2002 i Sarons dal i Kvinesdal og på Hamresanden camping i Kristiansand 12. juli 2003.
I januar 2005 skjedde et overgrep i Sauda, mens et dobbeltovergrep skjedde i en svømmehall i Skjolden14. juli 2006. I oktober 2007 ble det kjent at også svensk politi undersøkte om «Lommemannen» kunne stå bak et overgrep i Svinesund.

Tilfeldig start før koordinering

Politiet i Norge mangler et datasystem som kunne se sammenhengen mellom ulike enkeltstående saker. «Lommemannens» overgrep mot barn hadde kun vært registrert som enkeltsaker. Tilfeldigheter i 2003 gjorde at en etterforsker oppdaget at det var flere sammenhengende saker.
Det var politiet i Ski som fikk ansvar med å begynne en større etterforsking av den omreisende serieforbryteren i 2003. De startet en møysommelig gjennomgang av over 70 registrerte saker som var innrapportert fra andre politidistrikter. Politiet i Ski oppdaget da at de egentlig satt på ganske spinkelt bevismateriale, bl.a. manglet essensielle ting som avhør. Mai 2004 var politiet ikke nærmere en løsning av saken, og etterforskningen ble da lagt ned. 
Et nytt team som skulle arbeide bare med «Lommemannen» ble etablert de to første ukene av 2008 i Bergen, der etterforskerne tror saken kan ha startet. I samme periode kom det flere tips til dette teamet om tidligere ukjente episoder.

DNA-spor

Politiet sikret seg genetisk fingeravtrykk fra flere av åstedene, inklusive en fra en episode i Trondheim, der Lommemannen ble fotografert av et overvåkingskamera 6. september 2003. DNA-prøver viste også at «Bandasjemannen» og «Lommemannen» var samme person.
En DNA-prøve som fantes på Rettsmedisinsk institutt av biologisk materiale fra en overgrepssak tilbake i 1995, viste gjennom en ny analyse i 2007 at materialet kom fra «Lommemannen». Det var ikke teknisk mulig å analysere beviset i 1995, men det ble tatt vare på for senere analyser.

«Spesiell signatur»

Det ble etterhvert kjent at politiet holdt hemmelig en «spesiell signatur» i forbindelse med overgrepene. Grunnen til dette ble skjult for media, var at politiet ikke ønsket å påvirke vitneforklaringene, samt å skille andre overgrep ut fra de som «Lommemannen» stod bak.

Tips og navngitte menn

I forbindelse med to overgrep, i Moss i 1995 og Bergen i 1997, uttalte «Lommemannen» selv at «Jeg kommer fra Moss». Kripos trodde i oktober 2007 at flere navngitte menn fra  Oslo- eller østlandsområdet kunne være «Lommemannen». I forbindelse med et overgrep i juli 1999 på Nattland , brukte imidlertid «Lommemannen» et Bergens-uttrykk, og Kripos fikk høsten 2007 DNA-prøver fra fire personer i Bergens-området. Dette førte blant annet til at det på 90-tallet ble pågrepet en mann av bergenspolitiet som ble siktet for forholdet. Senere er flere andre personer anholdt og konfrontert med at de skal være «lommemannen».